《谒岳武穆墓》
清代·章烜

晨兴泛舟游，朝暾在林杪。白露溥未收，禽声破清晓。

言寻精忠墓，众山争缭绕。表柱带潮痕，松楸杂丛筱。

遐哉古英雄，丹心何皎皎。铜驼感荆棘，挥戈期直捣。

犁庭事不成，虏气已全扫。岂非偏安局，犹藉公力保。

回首北邙山，墟墓知多少。珠襦并玉柙，零落竟无考。

兹坟独巍然，生气淩八表。不死在人心，何忧天地槁。

我来瞻眺间，挥泪拜秋草。

作者简介：字兰渚，又字兰主祀子。官候补主事。工兰竹，名重一时，寸缣片楮，得者珍之。乾隆五十八年生，同治元年卒。著有二兰吟馆诗集、花月楼书画联各八卷。邑志附见其父传后。